ORDE do 22 de xullo do 2011 pola que se desenvolve a estrutura organizativa de xestión integrada da Coruña e de Santiago de Compostela.
Consellería de Sanidade — I. Disposicións xerais — 01/08/2011

Por medio do Decreto 168/2010, do 7 de outubro, regúlase a estrutura organizativa de xestión integrada como instrumento de organización no ámbito periférico do Servizo Galego de Saúde.
Estas estruturas de xestión sanitaria integrada asumen a xestión funcional dos recursos, as prestacións e os programas de atención sanitaria, sociosanitaria e de promoción e protección da saúde na zona de influencia.
Ademais de establecer o réxime xeral das xerencias e a súa estrutura básica o citado decreto crea, no seu artigo 1, as estruturas organizativas de xestión integrada da Coruña e Santiago de Compostela.
De acordo co artigo 3 do decreto, a estrutura básica de xestión integrada está formada por órganos unipersoais e colexiados. Como órganos unipersoais sinálanse a Xerencia de Xestión Integrada, a Dirección de Procesos Asistenciais, a Dirección de Recursos Económicos, a Dirección de Recursos Humanos e a Xerencia Executiva.
No Decreto 168/2010 tamén se sinala que poderán existir outras unidades directivas dependentes dos órganos antes citados, no caso de que se considere necesario, segundo o desenvolvemento e a complexidade das xerencias e dos propios centros hospitalarios que se integran nelas.
Na súa virtude, de acordo co establecido na Lei 16/2010, do 17 de decembro, de organización e funcionamento da Administración xeral e do sector público autonómico de Galicia, e no decreto antes citado, por proposta da Xerencia do Servizo Galego de Saúde,
Artigo 1.
Obxecto
.
A presente orde ten por obxecto o desenvolvemento da estrutura organizativa de xestión integrada da Coruña e Santiago de Compostela, de conformidade co establecido no Decreto 168/2010, do 7 de outubro, polo que se regula a estrutura organizativa de xestión integrada do Servizo Galego de Saúde.
Artigo 2.
Xerencias de Xestión Integrada
.
De cada Xerencia de Xestión Integrada da Coruña e Santiago de Compostela dependerán:
1) Subdirección de Sistemas de Información.
2) Subdirección de Calidade, Atención ao Paciente e Admisión.
Artigo 3.
Dirección de Procesos Asistenciais
.
1. Da Dirección de Procesos de Enfermaría dependerán catro subdireccións de Procesos Asistenciais da Área de Enfermaría.
2. Dependendo das direccións de Procesos con Ingreso, de Procesos sen Ingreso e Urxencias, e de Soporte poderán existir catro subdireccións de Procesos Asistenciais da Área Médica. A adscrición de cada unha destas subdireccións será realizada polo Xerente de Xestión Integrada, segundo as necesidades e logo de aprobación pola presidenta do Servizo Galego de Saúde.
Artigo 4.
Dirección de Recursos Económicos
.
Da Dirección de Recursos Económicos dependerán dúas subdireccións da Área de Recursos Económicos
Artigo 5.
Dirección de Recursos Humanos
.
Da Dirección de Recursos Humanos dependerá una subdirección da Área de Recursos Humanos.
Artigo 6.
Xerencias executivas de Cee e do Barbanza
.
De cada unha das xerencias executivas de Cee e do Barbanza existirá a seguinte estrutura.
a) Subdirección Médica
b) Subdirección de Enfermaría.
c) Subdirección de Xestión.
Disposición derradeira.
A presente orde entrará en vigor aos vinte días da súa publicación no
Diario Oficial de Galicia
.
Santiago de Compostela, 22 de xullo de 2011.